**Pekka Jussi Reinikainen** (s. 16. syyskuuta 1947 Helsinki) on suomalainen lääkäri, kristillinen kirjailija, poliitikko (KD) ja kreationisti. Reinikainen on valmistunut lääkäriksi Ranskan Montpellier’ssä. Hän on toiminut käytännön lääkärinä kaikkiaan yli 40 vuotta, johon sisältyy toiminta yli 10 vuotta kuntoutuslääkärinä ja koululääkärinä *lähde?*. Pekka Reinikainen on ollut kaksi kautta Lääkäriliiton valtuuskunnassa ja useissa valiokunnissa sekä Kunnallislääkärit ry:n hallituksessa, Helsingin aluelääkäriyhdistyksen puheenjohtajana sekä Suomen kristillisen lääkäriseuran puheenjohtajana. Reinikainen on myös Viron kristillisen lääkäriseuran kunniajäsen. Reinikainen on toiminut 10 vuotta sosiaalilautakunnan jäsenenä, 14 vuotta Helsingin kaupunginvaltuuston jäsenenä, kirkolliskokouksen jäsenenä sekä on Valtioneuvoston päihde- ja raittiusasiain neuvottelukunnan jäsen. Reinikainen pitää kutsumuksenaan kertoa maailmankuvista ja Raamatun luomiskertomuksesta. Hän on voimakkaasti nuoren maan kreationisti: kirjaimellisesti hän uskoo maailmankaikkeuden ja kaikki eliölajit luoduiksi kuudessa päivässä noin kuusituhatta vuotta sitten ja koko maailman olleen jättimäisen tulvan vallassa noin 4500 vuotta sitten.

Elämä
-----

Reinikainen oli kertomansa mukaan nuorena ateisti mutta kääntyi sitten kristinuskoon, ja hän on nykyään tunnettu useista kristinuskoa ja nuoren Maan kreationismia puolustavista kirjoistaan (esimerkiksi *Unohdettu Genesis* ja *Dinosaurusten arvoitus ja Raamattu*). Reinikainen on puolustanut luomisoppia myös televisiossa ja vastannut katselijoiden kysymyksiin internetissä. Reinikainen on näkyvästi puhunut näennäistieteiksi katsottuja uskomushoitoja vastaan.

Reinikainen tunnetaan myös abortin vastaisista ja alkoholipoliittisista mielipiteistään. Alkoholin nauttimista hän kritisoi muun muassa kansantaloudellisista syistä ja raskauden aikana sikiölle aiheutuneista vaurioista.. Aborttia hän pitää lääkärin etiikan vastaisena, etenkin jos se tehdään sosiaalisin perustein, sen tekoa suositellaan tai ei oteta vastuuta abortille tehdyn henkisestä hyvinvoinnista, jota Reinikainen perustelee abortin kokeneiden kuusinkertaisella itsemurhariskillä. Alkoholipoliittisissa artikkeleissaan ja kannanotoissaan Reinikainen vaatii muun muassa keskioluen ja siiderin myynnin siirtämistä vähittäiskaupoista Alkon yksinoikeudeksi, alkoholin anniskeluikärajojen nostamista ja väkevien alkoholijuomien verotuksen palauttamista vuotta 2004 edeltäneelle tasolle. Hän on sanonut olevansa itse entinen alkoholisti.*lähde?*

Reinikainen on pyrkinyt eduskuntaan ja Euroopan parlamenttiin kuitenkaan onnistumatta. Vaalien jälkeen Eija-Riitta Korhola väitti, että Reinikaisen tukijoukot olivat lähettäneet puolueen johtajaa Bjarne Kallista vastustavia kiertokirjeitä ja että Leo Meller kampanjoi Reinikaisen puolesta. Lintuinfluenssavetoomuksessa Reinikainen esitti lintujen ruokinnan estämistä ja lintupopulaation harvennusta sekä arveli lintuinfluenssan voivan kehittyä vedenpaisumuksen kaltaiseksi koettelemukseksi ihmiskunnalle.

Reinikainen kirjoitti blogia *Seurakuntalainen*-verkkolehteen. 13.9.2017 hän hyökkäsi otsikolla "Kuinka huijarisaarnaaja diagnosoidaan" mm. Suomen piispoja vastaan, ja vähän myöhemmin otsikolla
"Antikristillisen median analyysi" mm. kirkolliskokousta vastaan.  6.10.2017 Reinikainen siirtyi pitämään blogia *Luominen*-lehteen.

Mielipiteitä
------------

### Maailman iästä

Reinikaisen mukaan maailmankaikkeus on vain noin 6000 vuotta vanha ja kaikki geologiset kerrostumat ja fossiilit ovat syntyneet vedenpaisumuksessa noin 4500 vuotta sitten. 

### Elämän alkuperästä

Reinikainen väittää, että todisteet luomisen puolesta ovat murskaavia ja todisteita evoluution puolesta ei oikeastaan ole lukuun ottamatta muuntelua esimerkiksi koirista. Reinikainen väittää edelleen, että meillä ei ole mitään tietoa siitä mikä on evoluution mekanismi, että mutaatioista eivät sattumanvaraiset virheet tuota yhtään mitään muuta kuin niin sanotun virheellisen koodin. Reinikaisen mukaan me emme tiedä, kuinka ensimmäinen solu syntyisi, mutta tiedämme mitä nämä mutaatiot saavat aikaan. Mutaatio synnyttää sairauksia ja kuolemaa. "Meidät on ikään kuin ohjelmoitu kuolemaan", Reinikainen sanoi.

Reinikaisen mukaan maailmassa on 30 000 sairautta, mistä voidaan laskea, että jäljet johtavat suoraan Eedenin puutarhaan. Reinikainen laskee uusimman DNA-tutkimuksen myötä, että 100 pysyvää sairautta tai mutaatiota syntyy joka sukupolvessa, noin 20 vuodessa. Sairauksien määrästä Reinikainen laskee, että 300 sukupolvea erottaa meidät Aatamista ja Eevasta. Sen hän uskoo olevan yksi DNA:n viesti. Reinikainen pitää tätä laskelmaa helposti ymmärrettävänä. 30 000:sta sairaudesta 6 000 on varmuudella mutaatioiden aiheuttamia ja Reinikainen uskoo, että loputkin sairaudet ovat.

### Sydän

Reinikaisen mukaan ihmisen sydän "kuuntelee herkällä korvalla", mitä solut tarvitsevat. Jos on syöty iso ateria, veri menee vatsaan – jos taas juostaan maraton, veri menee lihaksiin. Koko ajan ihmisen eri osat pyytävät sydämeltä ravintoa ja happea. Reinikaisen mukaan tämä hienosäätö on suunnittelu ja välttämätön sydämen jaksamisen kannalta, koska jos syke olisi jatkuvasti vakio, sydän ei jaksaisi pumpata arviolta kuin muutaman viikon. Reinikainen täsmentää, että sydämen toiminnan hienosäätely on erittäin monimutkainen. Säätelyjärjestelmät, takaisinkytkentäjärjestelmät ja hormonaalisten pumppujen järjestelmät varmistavat, että sydän toimii koko ajan parhaalla mahdollisella tavalla. Mekanismi koostuu tuhansista bio-ohjelmista, jotka sopivat yhteen. Reinikaisen mukaan yhden bio-ohjelman tekeminen voisi kestää kymmeniä ihmistyövuosia. Bio-ohjelmat vaatii toimiakseen anturit, nanopumput ja takaisinkytkentäjärjestelmät. Lisäksi sydämessä on automaattinen tahdistin ja varatahdistin, joiden sähkö/hermoradassa on jarruja, jotka pistävät lihaksen pumppaamaan halutulla tavalla. Lihakset ovat spiraalin muodossa, jotta sydän toimii halutun ajan. Reinikainen ihmettelee sitä, että sydän lyö ja pitää sitä Jumalan lahjana ihmiselle.

### Kyynelneste

Kyynelneste on Reinikaisen mukaan hieno aine, koska se tappaa taudinaiheuttajia. Kun ihminen itkee, niin kipu lievittyy, koska kyynelnesteeseen on Reinikaisen mukaan laitettu kipulääkettä – endorfiinia, joka nostaa mielialaa. Ihminen voi itkeä kivusta tai ilosta. Ilosta itkeminen lisää ilon määrää ja tätä Reinikainen pitää yhtenä Jumalan nerokkuuden ja hyvyyden ilmentymänä.

Teokset
-------

* Pekka Reinikainen, toim. Risto Siltanen: *Pysähdy nyt!*. Helsinki: Kuva ja Sana, 1987. ISBN 951-9204-05-9.
* John Ankerberg, John Weldon; osio Suomen tilanteesta: Leena Huima, Pekka Reinikainen; käännös: Hannu Viinikainen: *Uusi aikakausi: New Age ilmiöt Raamatun tarkastelussa*. Helsinki: Kuva ja Sana, 1988. ISBN 951-9204-12-1.
* *Noituuden paluu lääketieteeseen*. Helsinki: , 1989. ISBN 951-9204-24-5.
* Sylvia Baker, suomeksi toimittanut Pekka Reinikainen: *Kehitysoppi ja Raamatun arvovalta*. Teokseen on otettu otteita pääasiassa Sylvia Bakerin teoksesta Bone of contention sekä R. Junkerin ja S. Schererin kirjasta Entstehung und Geschichte der Lebewesen. Helsinki: Kuva ja Sana, 1990. ISBN 951-9204-45-8.
* Pekka Reinikainen, Marja Rantanen: *Parantajat: kuinka puoskarointi muuttui vaihtoehtolääketieteeksi?*. Kuva ja Sana, 1992. ISBN 951-920-481-4.
* *Unohdettu Genesis: luominen vai evoluutio?*. Helsinki: Kustannus Oy Uusi Tie, 1991. 2. täydennetty painos 1994. ISBN 951-619-239-4.
* Päivi Räsänen, Pekka Reinikainen, Reino Pöyhiä: *Eutanasia: vastaus kärsimyksen ongelmaan?*. Helsinki: Uusi tie, 1993. ISBN 951-619-260-2.
* Bernard Nathanson, toim. Pekka Reinikainen: *Antakaa minun elää! Aborttilääkärin matka kuolemasta elämään*. Helsinki: Kuva ja Sana, 1998. ISBN 951-585-056-8.
* *Dinosaurusten arvoitus ja Raamattu*. Helsinki: Kuva ja Sana, 2003. ISBN 951-585-117-3.
* *Nooan päivät. Hätähuuto Suomen kansalle*. Helsinki: Kuva ja Sana, 2003. ISBN 951-585-107-6.
* *SARS ja viimeiset vitsaukset*. Helsinki: Kuva ja Sana, 2003. ISBN 951-585-113-0.
* *Minne menet, Eurooppa?*. Helsinki: Kuva ja Sana, 2004. ISBN 951-585-121-1.
* *Noituuden paluu lääketieteeseen*. 2. uud. p.. Helsinki: Kuva ja sana, 2005. ISBN 951-585-126-2.
* *Lintuinfluenssa*. Helsinki: Kuva ja Sana, 2006. ISBN 951-585-157-2.
* *The Image of God: Creation or Evolution*. Helsinki: Pekka Reinikainen, 2010. ISBN 978-952-92-7219-8.
* *Darwin vai älykäs suunnitelma?*. Helsinki (Hämeenlinna : Kariston Kirjapaino): Uusi tie, 2011. ISBN 978-951-619-558-5.
* *Onko Jumala olemassa?*. Helsinki ([Jyväskylä] : Bookwell): Lighthouse Network / TV7 Kustannus, 2013. ISBN 978-952-5865-28-8.
* Reino Pöyhiä, Tiina Tasmuth, Pekka Reinikainen (toim.); [kirjoittajat: Hanna Harmo & al.]: *Lääkäri saattajana – pohdintoja kärsimyksestä, kuolemasta ja eutanasiasta*. Helsinki: Duodecim, 2014. ISBN 978-951-656-494-7.
* Matti Leisola, Pekka Reinikainen: *Evoluutio ja biologinen informaatio*. Lahti: Datakirjat, 2014. ISBN 978-951-985-588-2.
* *Eläimet opettavat*. Helsinki: Lighthouse Network / TV7 Kustannus, 2016. ISBN 978-952-586-542-4.
* *Eutanasia – lopullinen ratkaisu?*. Helsinki: Lighthouse Network / TV7 Kustannus, 2016. ISBN 978-952-586-551-6.
* *Lootin päivät ja muita kirjoituksia*. Helsinki: Kuva ja Sana, 2017. ISBN 978-951-585-332-5.
* *Sukupolvi, joka hylkäsi Jeesuksen*. Helsinki: Kuva ja Sana, 2018. ISBN 978-951-585-350-9.
* Pauli Ojala, Vesa Palonen, Pekka Reinikainen, Lennart Saari, Martin Stenberg, Mikko Tuuliranta: *Usko ja tiede*. Helsinki: Suomalainen Putkimies, 2018. ISBN 978-952-941-003-3.
* *Mikä on totuus?*. Kuva ja Sana, 2019. ISBN 978-951-585-354-7.
* *Kuusi päivää jakaa kristityt*. TV7 Kustannus, 2020. ISBN 978-952-586-574-5.

Lähteet
-------

1. ↑  Nooan päivät, s. 196, tiedot vuodelta 2003: *...25 vuotta käytännön lääkärinä ja 8 vuotta kuntouslääkärinä ja koululääkärinä...*
2. ↑  Nooan päivät, s. 196
3. ↑  Pekka Reinikainen, potilaan parhaaksi: Perustiedot ja näky *pekkareinikainen.info*. Viitattu 29.1.2010. [vanhentunut linkki]
4. ↑  Neuvottelukunta haluaa muutoksia hallituksen lakipakettiin alkoholihaittojen vähentämiseksi (Valtioneuvoston päihde- ja raittiusasiain neuvottelukunnan jäsen)  8.6.2006. Sosiaali- ja Terveysministeriö. Viitattu 29.1.2010. [vanhentunut linkki]
5. ↑  Reinikainen, Pekka: Evoluutio (mp3) (kohta 2:30-) saarnaindexi.net/.  Arkistoitu 29.10.2007. Viitattu 29.1.2011.
6. ↑   (Arkistoitu – Internet Archive)
7. ↑  *Nooan päivät*, s. 133
8. ↑  British Medical Journal -lehtden julkaisema tutkimus, 7.12.1996
9. ↑  *Nooan päivät*, s. 116
10. ↑  Reardon, David C. Ph.D.: Abortion Is Four Times Deadlier Than Childbirth (html) (taulukko 4: *Deaths from Homicide*) The Post-Abortion Review, Elliot Institute.  Arkistoitu 11.2.2010. Viitattu 27.1.2010. (englanniksi)
11. ↑  Korhola, Eija-Riitta: Millainen junttakirje? *korhola.com*.  20.9.2004. Viitattu 19.6.2010.
12. ↑  Junkkari, Marko: Korhola: Kristilliset ei ole kypsä EPP:hen *Helsingin Sanomat*.  30.6.2009. Viitattu 19.6.2010.
13. ↑  Pekka Reinikainen, Lintuinfluenssa. Milloin lintuinfluenssa on täällä? Kuva ja Sana
14. ↑  Kuinka huijarisaarnaaja diagnosoidaan? - Seurakuntalainen *Seurakuntalainen*. Viitattu 11.10.2017.
15. ↑  24.10.2017 Koska ihmiset loppuvat maapallolta ja poistetun blogin tarina *luominen.fi*. Viitattu 25.10.2017.
16. ↑  6.10.2017 Pekka Reinikainen aloittaa blogistina *luominen.fi*. Viitattu 11.10.2017.
17. ↑  Onko tieteellistä uskoa 6000 vuoden ikäiseen maailmaan?
18. ↑  TV7, Café Raamattu - Mitä aivot kertovat Jumalasta?[vanhentunut linkki], kohta 01:12-, Pekka Reinikainen
19. ↑  TV7, Café Raamattu - Mitä aivot kertovat Jumalasta?[vanhentunut linkki], kohta 24:00-, Pekka Reinikainen
20. ↑  TV7, Café Raamattu - Tappoiko Darwin Jumalan?[vanhentunut linkki], kohta 18:50-, Pekka Reinikainen
21. ↑  TV7, Café Raamattu - Mitä aivot kertovat Jumalasta?[vanhentunut linkki], kohta 04:12-, Pekka Reinikainen

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pekka Reinikainen**.
* Reinikaisen blogi (seurakuntalainen.fi)
* Reinikaisen uusi blogi (luominen.fi)